ไฟแนนซ์ทูเดย์
โดย...นายเซเว่น
21 มิ.ย. 2555

โดย...นายเซเว่น
...ชื่อของ ดร.แซมสุภัค ศิวรักษ์ กรรมการผู้จัดการใหญ่ และประธานเจ้าหน้าที่บริหาร ธนาคารซีไอเอ็มบี จะได้ขึ้นแท่นกรรมการผู้จัดการใหญ่ ธนาคารกรุงไทย กำลังขึ้นหม้อ เห็นทีเจ้าตัวต้องชั่งใจยกใหญ่ เพราะงานนี้รักน้องเสียดายพี่ แต่ไม่ว่าที่ไหนได้พิสูจน์ฝีมือเต็มที่อยู่แล้ว
...แม้ว่าประธานสรรหาผู้อำนวยการธนาคารออมสิน ยังเดินหน้าสรรหาผู้อำนวยการคนต่อไปไม่ได้ แต่ เสี่ยออดธัชพล กาญจนกูล รองผู้อำนวยการธนาคารออมสิน ก็ทำงานหนักหวังผลงานเข้าตากรรมการคัดสรร ตั้งแต่ยังไม่เริ่มเปิดสมัครเลยทีเดียว เสี่ยออดนั้นไม่ธรรมดาเดิมเคยได้รับการคัดเลือกเป็นผู้อำนวยการกองทุนการออมแห่งชาติ (กอช.) แต่สุดท้ายเบี้ยวไม่มาตามนัดซะงั้น
...ขณะที่ มนัส แจ่มเวหา รองปลัดกระทรวงการคลัง นั่งเป็นประธานกรรมการสรรหากรรมการผู้จัดการ ธนาคารอิสลามแห่งประเทศไทย ก็มีปัญหาเนื่องจากผู้สมัครยังไม่เข้าตากรรมการ ส่วนหนึ่งเป็นเพราะ เสี่ยอี๊ดธีรศักดิ์ สุวรรณยศ กรรมการผู้จัดการคนเก่า ที่ปลุกปั้นธนาคารอิสลามมากับมือทำผลงานไว้ได้ดี ทำให้คนมาใหม่ต้องมั่นใจว่า ทำได้ดีไม่แพ้กัน
...การประชุมคณะกรรมการเอสเอ็มอีแบงก์เดือนนี้ ไม่น่าจะมีผลกับตำแหน่งของ โซรอสโสฬส สาครวิศว กรรมการผู้จัดการเอสเอ็มอีแบงก์ เพราะผลสอบข้อเท็จจริงยังไม่คืบหน้า ยังต้องใช้เวลาอีกนานกว่าจะรู้ว่าจะเป็นอย่างไร
...ส่วน วรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) หลังจากบินไปฮันนีมูนต่างประเทศกับภรรยาสาวสวย ก็ถึงเวลาต้องทำงานขอซอฟต์โลนจากแบงก์ชาติเพิ่ม หลังจากที่ก้อนแรกเปิดให้ขอสินเชื่อได้แค่เพียงไม่กี่วันก็เต็มวงเงินซะแล่ว
...เบญจา หลุยเจริญ อธิบดีกรมสรรพสามิต ยังมึนกับโครงการรถยนต์ครั้งแรก ที่ รมช.คลัง ที่กำกับดูแลต้องการให้ขยายเวลาโครงการ แต่ กิตติรัตน์ ณ ระนอง รมว.คลัง ยังไม่เห็นด้วย ทำให้โครงการรถคันแรกยิ่งฟังดูยิ่งสับสนไปหมด
ส่ออาการถังแตกจนได้ สำหรับการเก็บรายได้กระทรวงการคลัง ล่าสุดเดือน พ.ค. เก็บต่ำเป้าไปเกือบ 4 หมื่นล้านบาท ทำให้ยอดเกินเป้าที่สะสมมากหลายเดือนหายเกือบหมดเหลือ 2,000 ล้านบาท ที่เหลืออีกหลายเดือนลุ้นกันเหนื่อยแน่ว่า จะทำอย่างไรไม่ให้ถังแตก